To mænd brød natten til torsdag ind i en børnehave i Hjørring. Den ene af indbrudstyvene nikkede en betjent en skalle, da han blev pågrebet.

To mænd begik natten til torsdag indbrud i Børnehaven Fuglsigvej på Fuglsigvej i Hjørring. Det oplyser Nordjyllands Politi. Indbruddet fandt sted omkring midnat. En nabo slog alarm, da han hørte en rude blive knust. Klokken 00.15 ankom politiets patrulje til børnehaven, hvorefter de to indbrudstyve flygtede ud gennem et vindue. Den ene af de to mænd, en 34-årig mand, som var påvirket, blev pågrebet af betjentene. Men han strittede imod, og nikkede den ene betjent en skalle. Betjenten kom ikke alvorligt til skade, men fik en hævelse over det ene øje. Derfor sigtes den 34-årige mand både for indbrud, men også for vold mod tjenestemand i funktion. Det lykkedes den anden indbrudstyv at flygte fra stedet. Det lykkedes ingen af de to mænd, at få noget udbytte med sig, oplyser vagtchef ved Nordjyllands Politi, Poul Badsberg.